**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**от**

**НЕНО ДИМОВ – МИНИСТЪР НА ОКОЛНАТА СРЕДА И ВОДИТЕ**

**Относно:** *Проект на Решение на Министерския съвет за одобряване на Закон за изменение и допълнение на Закона за чистотата на атмосферния въздух*

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл.31, ал.2 от Устройствения правилник на Министерския съвет и на неговата администрация, внасям за разглеждане проект на Решение на Министерския съвет за одобряване на Закон за изменение и допълнение (ЗИД) на Закона за чистотата на атмосферния въздух (ЗЧАВ).

Предложените изменения и допълнения на ЗЧАВ имат за цел:

Изпълнение на одобрени мерки в законодателството по опазване чистотата на атмосферния въздух за трансформация на модела на административно обслужване в България, съгласно *Решение №704 от 5 октомври 2018 година за приемане на мерки за трансформация на модела на административно обслужване:*

1. Опростяване и привеждане на услугите за бизнеса в съответствие със Закона за ограничаване на административното регулиране и административния контрол върху стопанската дейност - изискванията и особените правила за издаването на Решение за освобождаване от задължение за спазване на норми за неорганизирани емисии и определяне на нови норми за неорганизирани емисии, които в момента са установени в подзаконов нормативен акт, да се администрират в ЗЧАВ;

2. Определя се срок за оправомощаване на лица за проверка на ефективността на улавяне на бензиновите пари, който срок ще гарантира пълнотата на проверката за оправомощаване.

За изпълнението на дейностите по прилагането на предложения проект на акт не са необходими допълнителни разходи/трансфери и други плащания по бюджета на Министерството на околната среда и водите, поради което е приложена финансова обосновка, съгласно приложение 2.2 към чл.35, ал.1, т.4, буква „б“ от Устройствения правилник на Министерския съвет и на неговата администрация.

Законопроектът транспонира чл.59, §2 (понастоящем разпоредбата е траспонирана в подзаконов нормативен акт) от Директива 2010/75/ЕС на Европейския парламент и на Съвета относно емисиите от промишлеността, поради което е изготвена справка за съответствие с европейското право.

Изготвена е предварителна частична оценка на въздействието, която е съгласувана с дирекция „Модернизация на администрацията“ към Министерския съвет.

Проектът на ЗИД на ЗЧАВ, заедно с мотивите към него и оценката на въздействие, е обявен за публично обсъждане на интернет страницата на Министерството на околната среда и водите и на портала на Министерския съвет за обществени консултации, съгласно изискванията на чл.26, ал.2 от Закона за нормативните актове.

Проектът на ЗИД на ЗЧАВ е съгласуван в съответствие с чл.32 и чл.34 от Устройствения правилник на Министерския съвет и на неговата администрация. Направените бележки и предложения са отразени, съгласно приложената справка.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл.8, ал.4, т.1 от Устройствения правилник на Министерския съвет и на неговата администрация, предлагам Министерският съвет да приеме предложения проект на Решение на Министерския съвет за одобряване на Закон за изменение и допълнение на Закона за чистотата на атмосферния въздух.

**НЕНО ДИМОВ**

*Министър на околната среда и водите*